ΕΚΘΕΣΗ για τις δημοσιονομικές καταστάσεις του Ευρωπαϊκού Κέντρου Παρακολούθησης Ναρκωτικών και Τοξικομανίας (Λισαβώνα) για το οικονομικό έτος που έκλεισε στις 31 Δεκεμβρίου 1997 συνοδευόμενη από τις απαντήσεις του Κέντρου (98/C 406/08)

1.1. Η παρούσα έκθεση απευθύνεται στο διοικητικό συμβούλιο του Ευρωπαϊκού Κέντρου παρακολούθησης ναρκωτικών και τοξικομανίας, σύμφωνα με το άρθρο 11 παράγραφος 11, του κανονισμού (ΕΟΚ) αριθ. 302/93 (1) του Συμβουλίου.

1.2. Το Συνέδριο εξέτασε τις δημοσιονομικές καταστάσεις του Ευρωπαϊκού Κέντρου παρακολούθησης ναρκωτικών και τοξικομανίας για το οικονομικό έτος που έκλεισε στις 31 Δεκεμβρίου 1997. Σύμφωνα με το άρθρο 11, παράγραφος 8, του κανονισμού (ΕΟΚ) αριθ. 302/93, ο προϋπολογισμός εκτελέστηκε υπό την ευθύνη του διευθυντή. Η ευθύνη περιλαμβάνει την κατάρτιση και την παρουσίαση των δημοσιονομικών καταστάσεων (2) σύμφωνα με τις εσωτερικές δημοσιονομικές διατάξεις που προβλέπονται στο άρθρο 11 παράγραφος 12, του κανονισμού (ΕΟΚ) αριθ. 302/93, όπως τροποποιήθηκε με το άρθρο 1 του κανονισμού (ΕΚ) αριθ. 3294/94. Το Ελεγκτικό Συνέδριο οφείλει να προβαίνει στην εξέταση αυτών των λογαριασμών βάσει του άρθρου 188 Γ της συνθήκης για την ίδρυση της Ευρωπαϊκής Κοινότητας.

1.3. Το Συνέδριο πραγματοποίησε τον έλεγχό του σύμφωνα με τις μεθόδους ελέγχου και τα ελεγκτικά πρότυπά του 7 τα τελευταία αποτελούν προσαρμογή των γενικώς αποδεκτών διεθνών ελεγκτικών προτύπων κατά τρόπο που να αντικατοπτρίζει τον ειδικό χαρακτήρα του κοινοτικού πλαισίου. Εξέτασε επίσης τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες σε αυτό το πλαίσιο. Το Συνέδριο έλαβε με τον έλεγχο αυτό μια εύλογη βάση για να στηρίξει τη γνώμη που διατυπώνει παρακάτω.

1.4. Οι παρατηρήσεις που παρουσιάζονται στα σημεία 1.6, 1.7, 1.8 και 1.11 δείχνουν την ύπαρξη πρακτικών που δεν τηρούν τις κανονιστικές διατάξεις.

1.5. Υπό την επιφύλαξη των όσων αναφέρονται στο σημείο 1.4, η εξέταση αυτή επέτρεψε στο Συνέδριο να λάβει(3) ΕΕ L 341 της 30.12.1994, σ. 7. την εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 1997 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ ΤΟΥ ΕΥΡΩΠΑΪΚΟΥ ΚΕΝΤΡΟΥ ΠΑΡΑΚΟΛΟΥΘΗΣΗΣΗΣ ΝΑΡΚΩΤΙΚΩΝ ΚΑΙ ΤΟΞΙΚΟΜΑΝΙΑΣ ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΕΚΛΕΙΣΕ ΣΤΙΣ 31 ΔΕΚΕΜΒΡΙΟΥ 1997

Λογιστική προϋπολογισμού και γενική λογιστική

1.6. Η λογιστική προϋπολογισμού εξακολουθεί να τηρείται μέσω ενός πίνακα (EXCEL) και όχι ενός λογισμικού. Η χρησιμοποίηση πίνακα είχε ήδη επικριθεί κατά τα προηγούμενα οικονομικά έτη όπως και το γεγονός ότι μπορούσαν να γίνονται τροποποιήσεις χωρίς να αφήνουν ίχνη (audit trail). Έτσι η παρουσίαση της εκτέλεσης του προϋπολογισμού στις 30 Σεπτεμβρίου 1997, όπως την παρατήρησε το Συνέδριο κατά τη διάρκεια επιτόπιου ελέγχου που διενεργήθηκε το Δεκέμβριο του 1997, υπέστη τροποποιήσεις στις δημοσιονομικές καταστάσεις του τέλους του έτους. Τροποποιήθηκαν, προστέθηκαν ή ακυρώθηκαν απευθείας διάφορα ποσά αντί να πραγματοποιηθούν, σε μεταγενέστερη ημερομηνία, διορθωτικές εγγραφές για τα ενδεχόμενα σφάλματα. Η πρακτική αυτή αντιβαίνει στη θεμελιώδη αρχή της ακεραιότητας των λογιστικών εγγραφών. Επιπλέον, το Κέντρο δεν έχει ακόμη αποστείλει τα δικαιολογητικά για τις εν λόγω τροποποιήσεις.

1.7. Η έκθεση του Συνεδρίου για τις δημοσιονομικές καταστάσεις του Κέντρου για το οικονομικό έτος 1996 (3) περιλάμβανε επιφύλαξη σχετικά με τις εργασίες διαρρύθμισης των γραφείων του που χρηματοδοτήθηκαν εκτός προϋπολογισμού, καθώς και επιφύλαξη για 0,04 εκατ. Ecu που καταλογίστηκαν στον προϋπολογισμό και 0,1 εκατ. Ecu που κατανεμήθηκαν σε διάφορες θέσεις του ισολογισμού. Δεδομένου ότι έκτοτε το Κέντρο δεν έχει παράσχει ικανοποιητικά δικαιολογητικά για όλα αυτά τα υπόλοιπα, δεν μπορεί ακόμη να αρθεί η επιφύλαξη που διατύπωσε το Συνέδριο για τις δημοσιονομικές καταστάσεις του οικονομικού έτους 1996.

1.8. Στα τέλη του οικονομικού έτους, εμφανιζόταν ποσό 1,82 εκατ. Ecu στο λογαριασμό «μεταφορές υπό εκτέλεση». Κατά τη διάρκεια των ελέγχων του Συνεδρίου, το Κέντρο δεν παρουσίασε τις αναγγελίες χρέωσης της τράπεζας για ένα μέρος αυτών των πληρωμών, συνολικού ποσού 0,36 εκατ. Ecu (εκ των οποίων 0,05 εκατ. Ecu εκκρεμούσαν ήδη τον Ιανουάριο του 1997). Οι συμφωνίες των τραπεζικών υπολοίπων δεν διενεργούνται με ικανοποιητικό τρόπο.

Συμβάσεις και ΣΕΑΣ

1.9. Σημαντικό μέρος των συμβάσεων που ελέγχθηκαν είχαν συναφθεί με απευθείας συμφωνία και έπειτα από κλειστούς διαγωνισμούς. Το Κέντρο θα έπρεπε να προσφεύγει περισσότερο σε ανοικτούς διαγωνισμούς.

Πάγιες προκαταβολές

1.10. Παρά τις προσπάθειες που καταβλήθηκαν κατά τα προηγούμενα έτη, το Κέντρο εξακολουθεί να εκτελεί μεγάλο μέρος των δαπανών του μέσω των πάγιων προκαταβολών. Το ποσό των πληρωμών που πραγματοποιήθηκαν μέσω πάγιων προκαταβολών φθάνει στο 36 %, ήτοι 2,4 εκατ. Ecu, των πληρωμών του οικονομικού έτους (6,7 εκατ. Ecu). Οι διακανονισμοί των πληρωμών που πραγματοποιήθηκαν μέσω των πάγιων προκαταβολών θα έπρεπε να συνοδεύονται από συνοπτικό σημείωμα (θεωρημένο από τον διατάκτη και το δημοσιονομικό ελεγκτή) των καταλογισμών που πρέπει να γίνουν σε κάθε θέση του προϋπολογισμού.

Έδρα

1.11. Το 1995, η πορτογαλική κυβέρνηση κατέβαλε επιχορήγηση 0,61 εκατ. Ecu στο Κέντρο για τη διαρρύθμιση της έδρας του. Η επιχορήγηση αυτή, καθώς και οι τραπεζικοί τόκοι που απέφερε, δαπανήθηκαν εξ ολοκλήρου εκτός προϋπολογισμού. Η πρακτική αυτή, η οποία δεν είναι σύμφωνη με τις διατάξεις του δημοσιονομικού κανονισμού, επικρίθηκε ήδη στις προηγούμενες εκθέσεις του Συνεδρίου. Εξάλλου, λόγω της ανεπάρκειας της επιχορήγησης για την κάλυψη του συνολικού κόστους των αναληφθεισών εργασιών, το Κέντρο χρηματοδότησε ένα μέρος του (0,2 εκατ. Ecu το 1996 και 0,1 εκατ. Ecu το 1997) από δικά του κεφάλαια, επίσης εκτός προϋπολογισμού. Επομένως το Κέντρο πραγματοποίησε δαπάνες 0,3 εκατ. Ecu εκτός προϋπολογισμού, οι οποίες δεν υποβλήθηκαν προς έγκριση στον δημοσιονομικό ελεγκτή παρά μόνο κατά τον τελικό διακανονισμό. Η ΣΕΑΣ έδωσε μόνο μια γνώμη για την επιλογή των αναδόχων το 1995 στην αρχή των εργασιών.

Λοιπές παρατηρήσεις

1.12. Το άρθρο 16 του δημοσιονομικού κανονισμού καθιερώνει την αρχή της διάκρισης μεταξύ διατακτών και υπολόγων. Στο Κέντρο, η λογιστική υπηρεσία εξασφαλίζει την κατάρτιση των προτάσεων ανάληψης υποχρεώσεων και των ενταλμάτων πληρωμής. Οι διαδικασίες εσωτερικού ελέγχου είναι ανεπαρκείς και θα έπρεπε να ενισχυθούν, ιδίως για την αποφυγή διπλών πληρωμών, που διαπιστώθηκαν κατά τη διάρκεια του ελέγχου.

Το άρθρο 13 του δημοσιονομικού κανονισμού του Κέντρου προβλέπει τη δημοσίευση του προϋπολογισμού στην Επίσημη Εφημερίδα των Ευρωπαϊκών Κοινοτήτων 7 αυτό δεν έγινε.

Τα υπόλοιπα των λογαριασμών του ΦΠΑ στον ισολογισμό δεν είναι ορθά. Η λογιστική παρακολούθηση δεν είναι αποτελεσματική.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του τής 5ης Νοεμβρίου 1998.

Για το Ελεγκτικό Συνέδριο

Bernhard FRIEDMANN

Πρόεδρος

Πίνακας 1 Ισολογισμός των οικονομικών ετών 1996 και 1997

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

Πηγή: Παρουσίαση από το Συνέδριο βάσει δεδομένων που καταρτίστηκαν από το Κέντρο.

>ΘΕΣΗ ΠΗΝΑΚΑ>

(1) ΕΕ L 36 της 12.2.1993, σ. 6.

(2) Κατ' εφαρμογή του άρθρου 11 παράγραφος 10, του κανονισμού (ΕΟΚ) αριθ. 302/93 του Συμβουλίου, οι λογαριασμοί για το σύνολο των εσόδων και των δαπανών του Κέντρου για το οικονομικό έτος 1997 καταρτίστηκαν στις 16 Απριλίου 1998 και κατόπιν διαβιβάστηκαν στο διοικητικό συμβούλιο του Κέντρου, στην Επιτροπή και στο Ελεγκτικό Συνέδριο. Το Συνέδριο τους παρέλαβε στις 17 Απριλίου 1998. Στους πίνακες που επισυνάπτονται στην παρούσα έκθεση παρατίθενται με συντετμημένη μορφή αυτές οι δημοσιονομικές καταστάσεις.

(3) ΕΕ C 393 της 29.12.1997, σ. 35.

(4) Το ποσό αντιστοιχεί στο πάγιο ενεργητικό και τα αποθέματα εκτός από την πραγματοποιηθείσα διαρρύθμιση (περίπου 1 εκατ. Ecu).

ΑΠΑΝΤΗΣΕΙΣ ΤΟΥ ΚΕΝΤΡΟΥ

Σημεία 1.1. έως 1.5

Το Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ) λαμβάνει σοβαρά υπόψη τις παρατηρήσεις του Ελεγκτικού Συνεδρίου. Έλαβε ή θα λάβει όλα τα αναγκαία μέτρα προκειμένου να διορθωθούν οι συγκεκριμένες ανωμαλίες που επισήμανε το Συνέδριο (παράβαλε διεξοδικές απαντήσεις κατωτέρω για κάθε σημείο χωριστά), και χαίρεται που διαπιστώθηκε ότι οι λογαριασμοί του οικονομικού έτους 1997 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

Σημείο 1.6

Η χρησιμοποίηση μέχρι σήμερα του λογισμικού Excel είχε αποφασιστεί λόγω παντελούς έλλειψης βιώσιμης εναλλακτικής λύσης. Το εν λόγω λογισμικό είναι πολύ πρακτικό εργαλείο, ευρέως χρησιμοποιούμενο και οικονομικό. Το ΕΚΠΝΤ συντάσσεται με την Ευρωπαϊκή Επιτροπή και τους άλλους οργανισμούς στην προσπάθεια για τελειοποίηση ενός λογισμικού που να είναι προσαρμοσμένο στις ανάγκες του, και ελπίζει ότι αυτή η πρωτοβουλία, καθοριστική για το ίδιο, θα του επιτρέψει, εν καιρώ, να επιτύχει τα επιθυμητά αποτελέσματα.

Όσον αφορά τη σύνθεση του συστήματος Excel, είναι ακριβές ότι το 1997 διαπράχθηκαν επτά πραγματικά σφάλματα (επί συνόλου αρκετών χιλιάδων πράξεων σχετικά με τον προϋπολογισμό) στη λογιστική, τα οποία διορθώθηκαν με το χέρι πριν από τη λήξη του οικονομικού έτους. Αυτά τα σφάλματα εντοπίστηκαν στην πηγή από το ΕΚΠΝΤ, και όλες οι διευκρινίσεις και τα σχετικά δικαιολογητικά έγγραφα θα τεθούν στη διάθεση του Ελεγκτικού Συνεδρίου.

Κρίνεται ωστόσο σκόπιμο να διευκρινιστεί, επιπλέον, ότι η τήρηση των πράξεων γενικής λογιστικής πραγματοποιείται με το ειδικό λογισμικό CUBIC, στο οποίο είναι αδύνατη η εισαγωγή του είδους των τροποποιήσεων ή των διορθώσεων που συνιστά το Ελεγκτικό Συνέδριο, πράγμα που εγγυάται από μόνο του την ακεραιότητα των λογιστικών εγγραφών.

Σημείο 1.7

Αυτό το σημείο της έκθεσης του Ελεγκτικού Συνεδρίου αναφέρεται στις πράξεις που τακτοποιήθηκαν στο τέλος του 1996.

Τα δικαιολογητικά έγγραφα τέθηκαν στη διάθεση του Συνεδρίου το 1997 και το 1998. Το ίδιο το Συνέδριο παραδέχθηκε ότι αυτή η ανάλυση του είχε δώσει τη δυνατότητα να σχηματίσει σαφή άποψη για ένα μέρος των σχετικών υπολοίπων. Το ΕΚΠΝΤ είναι στη διάθεση του Συνεδρίου για μια διεξοδικότερη εξέταση των υπόλοιπων πράξεων, σχετικά με τις οποίες το όργανο θα έκρινε ότι είναι ακόμη απαραίτητες περισσότερες διευκρινίσεις.

Σημείο 1.8

Οι αναγγελίες χρέωσης δεν είναι δυνατό να υπάρχουν τη στιγμή που οι αντίστοιχες αιτήσεις πληρωμής δεν έχουν ακόμη υποβληθεί από τους δικαιούχους. Αληθεύει ότι στις 31 Δεκεμβρίου 1997 υπήρχε ένα υπόλοιπο 89 μεταφορών υπό εκτέλεση, οι οποίες δεν είχαν ακόμη τακτοποιηθεί (οι 69 από αυτές στο πλαίσιο των πάγιων προκαταβολών), συνολικού ύψους 362 736 Ecu. Οι περισσότερες από αυτές τις πράξεις είχαν ήδη κλείσει στις 30 Σεπτεμβρίου 1998, ενώ το ΕΚΠΝΤ δεσμεύεται να τακτοποιήσει και τις υπόλοιπες πριν από τις 31 Δεκεμβρίου 1998. Οι συμφωνίες των τραπεζικών υπολοίπων διενεργούνται κάθε μήνα και ελέγχονται δεόντως. Τα σχετικά έγγραφα θα τεθούν στη διάθεση του Ελεγκτικού Συνεδρίου.

Σημείο 1.9

Κατά τη διάρκεια του 1997, το ΕΚΠΝΤ σύναψε συνολικά 47 συμβάσεις, από τις οποίες 28 με πρόσκληση υποβολής προσφορών (60 % του συνόλου), 17 με απευθείας συμφωνία (36 % του συνόλου), και 2 με δελτίο παραγγελίας προς την Υπηρεσία Επισήμων Εκδόσεων των Ευρωπαϊκών Κοινοτήτων (4 % του συνόλου), επωφελούμενο από τη συμφωνία-πλαίσιο της τελευταίας. Αυτά τα αποτελέσματα επιδέχονται περαιτέρω βελτίωση, αλλά είναι σκόπιμο να σημειωθεί ότι το ΕΚΠΝΤ έλαβε στο μεταξύ αρκετά μέτρα (προσκλήσεις για την εκδήλωση ενδιαφέροντος, δημοσιεύσεις κ.λπ.), προσπαθώντας να διευρύνει μια αγορά που είναι από μόνη της εξαιρετικά περιορισμένη, κυρίως λόγω της υψηλής τεχνικής ειδίκευσης που την χαρακτηρίζει, και δεν θα μπορούσε, κατά συνέπεια, να εξομοιωθεί με μια κλασική αγορά εμπορικού χαρακτήρα.

Σημείο 1.10

Το Ελεγκτικό Συνέδριο δικαίως παρατηρεί ότι το ποσό των πληρωμών που πραγματοποιήθηκαν μέσω πάγιων προκαταβολών ανήλθε στο 36 % των συνολικών πληρωμών του οικονομικού έτους 1997, ποσοστό που μπορεί να φαίνεται ακόμη υψηλό, αλλά δεν παύει να καταδεικνύει τη σημαντική μείωση σε σχέση με το προηγούμενο οικονομικό έτος, δεδομένου ότι, για παράδειγμα, η μισθοδοσία, που βάσει του κανονισμού μπορεί να καταβάλλεται μέσω πάγιων προκαταβολών, δεν διεκπεραιώνεται πλέον με αυτό τον τρόπο, και τούτο από το 1997. Το ΕΚΠΝΤ θα καταβάλει προσπάθειες προκειμένου να ενισχύσει αυτή την τάση κατά τα επόμενα έτη.

Σημείο 1.11

Το Ελεγκτικό Συνέδριο επαναλαμβάνει σε αυτό το σημείο την παρατήρηση που είχε διατυπώσει στην έκθεσή του σχετικά με το οικονομικό έτος 1996. Το ΕΚΠΝΤ παραδέχθηκε ήδη, στις απαντήσεις που έδωσε στην έκθεση του Ελεγκτικού Συνεδρίου του προηγούμενου έτους, ότι θα ήταν ορθότερο να εντάξει αυτές τις δαπάνες στον προϋπολογισμό.

Το διοικητικό συμβούλιο του ΕΚΠΝΤ, κατά τη συνεδρίαση της 29ης και 30ής Ιουνίου 1995, αποδέχθηκε την επιδότηση της πορτογαλικής κυβέρνησης και διέκοψε τη διαδικασία χρησιμοποίησης αυτών των πιστώσεων.

Ο δημοσιονομικός ελεγκτής ενέκρινε εκ των προτέρων τον καταλογισμό εκτός προϋπολογισμού και εκ των υστέρων την τακτοποίηση των δαπανών. Για την ακρίβεια, η ΣΕΑΣ εξέφρασε θετική γνώμη για την επιλογή των αναδόχων που ανέλαβαν την εκτέλεση των εργασιών.

Το ΕΚΠΝΤ δέχτηκε και υιοθέτησε τη σύσταση του Ελεγκτικού Συνεδρίου που στόχευε στο να ληφθεί μέριμνα ώστε, στο εξής, όλες οι πράξεις, ακόμη και εκείνες που πραγματοποιούνται κατ' εξαίρεση όπως η προαναφερθείσα, να καταχωρίζονται σε θέσεις του προϋπολογισμού που έχουν ανοιχθεί ειδικά για αυτό το σκοπό.

Σημείο 1.12

Κατόπιν των παρατηρήσεων που διατύπωσε σχετικά με το θέμα το Ελεγκτικό Συνέδριο στην προηγούμενη έκθεσή του, το ΕΚΠΝΤ έλαβε όλα τα αναγκαία μέτρα, ήδη από τις αρχές του 1997, προκειμένου να εξασφαλίσει τον διαχωρισμό των καθηκόντων. Τέθηκε σε εφαρμογή μια εσωτερική, διαφανής και αποδοτική, δημοσιονομική και χρηματοδοτική διαδικασία. Αυτός ο γενικός μηχανισμός εγκρίθηκε τελικά από το διοικητικό συμβούλιο και λειτουργεί πλήρως. Πρέπει να σημειωθεί ότι η εφαρμογή του, που κατέστησε αναγκαίο τον διαχωρισμό καθηκόντων και προσλήψεων, εξαρτήθηκε από τις σχετικές αποφάσεις του διοικητικού συμβουλίου και από την εφαρμογή τους (προθεσμία πρόσληψης).

Το Ελεγκτικό Συνέδριο αναφέρεται σε κάποιες ολιγάριθμες περιπτώσεις διπλών πληρωμών, κυρίως υπέρ των εστιακών σημείων. Αυτές οι περιπτώσεις, οι οποίες οφείλονται στην αλλαγή του τρόπου υποβολής των αιτήσεων πληρωμής που είχε ζητήσει ο δημοσιονομικός ελεγκτής, εντοπίστηκαν αμέσως από τον εσωτερικό έλεγχο του ΕΚΠΝΤ και τακτοποιήθηκαν με έκπτωση των σχετικών ποσών από τις επόμενες οφειλόμενες πληρωμές στα εθνικά εστιακά σημεία. Αυτή η κατάσταση, κατά την περίοδο του ελέγχου, είχε ήδη εκκαθαριστεί εξ ολοκλήρου.

Η δημοσίευση του προϋπολογισμού του ΕΚΠΝΤ στην Επίσημη Εφημερίδα των ΕΚ αποτελεί αντικείμενο εργασιών συντονισμού με έξι άλλους οργανισμούς, προκειμένου κυρίως να εξευρεθεί μια λύση που να καθιστά δυνατή τη μείωση του δυσανάλογου κόστους μιας δημοσίευσης αυτού του είδους.

Η παρατήρηση σχετικά με τα υπόλοιπα των λογαριασμών του ΦΠΑ απορρέει από ένα σφάλμα στον καταλογισμό. Η περίπτωση αυτή διορθώθηκε αμέσως μόλις εντοπίστηκε και, επομένως, δεν συνεπάγεται πλέον καμία επίπτωση για την ακρίβεια του υπολοίπου των λογαριασμών του ΦΠΑ στον ισολογισμό του οικονομικού έτους 1997.